
พระราชกฤษฎีกา
กำหนดนิติบุคคลที่ไม่เป็นนิติบุคคลในเครือตามมาตรา ๒๖ 
พ.ศ. ๒๕๖๙

พระบาทสมเด็จพระปรเมนทรรามาธิบดีศรีสินทรมหาวชิราลงกรณ
พระวชิรเกล้าเจ้าอยู่หัว
ให้ไว้  ณ  วันที่ ๗ สิงหาคม พ.ศ. ๒๕๖๙
เป็นปีที่ ๑๑ ในรัชกาลปัจจุบัน
	พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว
มีพระบรมราชโองการโปรดเกล้าฯ ให้ประกาศว่า
โดยที่เป็นการสมควรกำหนดนิติบุคคลที่ไม่เป็นนิติบุคคลในเครือตามมาตรา ๒๖ 
อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย และมาตรา ๒๗ (๗)
แห่งพระราชกำหนดภาษีส่วนเพิ่ม พ.ศ. ๒๕๖๗ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้
มาตรา ๑ พระราชกฤษฎีกานี้เรียกว่า “พระราชกฤษฎีกากำหนดนิติบุคคลที่ไม่เป็นนิติบุคคล
ในเครือตามมาตรา ๒๖ พ.ศ. ๒๕๖๙”
มาตรา	๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป
มาตรา ๓ ในพระราชกฤษฎีกานี้
“นิติบุคคลผู้ให้บริการบำนาญ” หมายความว่า นิติบุคคลที่ตั้งขึ้นและดำเนินการทั้งหมด
หรือเกือบทั้งหมดเพื่อวัตถุประสงค์อย่างหนึ่งอย่างใด ดังต่อไปนี้
(๑) ลงทุนเพื่อประโยชน์ของนิติบุคคลที่ตั้งขึ้นและดำเนินการทั้งหมดหรือเกือบทั้งหมด
ในประเทศหนึ่งเพื่อบริหารจัดการหรือให้ผลประโยชน์สำหรับการเกษียณอายุหรือผลประโยชน์เสริมอื่น
ที่เกี่ยวเนื่องกันแก่บุคคลธรรมดา โดยที่
	(ก) ได้อยู่ในกำกับดูแลของรัฐ องค์กรของรัฐ หรือองค์การบริหารส่วนท้องถิ่น หรือ
	(ข) ผลประโยชน์เหล่านั้นได้รับการคุ้มครองโดยกฎหมายของประเทศนั้น และได้รับ
การสนับสนุนทางการเงินจากกองทรัพย์สินที่ถูกถือครองโดยบุคคลภายใต้ข้อตกลงดูแลผลประโยชน์
หรือโดยผู้ก่อตั้งทรัสต์ เพื่อรับประกันการปฏิบัติตามภาระผูกพันเกี่ยวกับการให้ผลประโยชน์สำหรับ
การเกษียณอายุในกรณีที่ปรากฏเหตุการณ์ล้มละลายของกลุ่มนิติบุคคลข้ามชาติ หากนิติบุคคลนั้น
ไม่ได้อยู่ในกำกับดูแลของรัฐ องค์กรของรัฐ หรือองค์การบริหารส่วนท้องถิ่น
(๒) ดำเนินกิจกรรมที่เป็นการสนับสนุนต่อกิจกรรมที่ถูกกำกับดูแลตามกฎหมายของนิติบุคคล
ที่มีลักษณะตาม (๑) ซึ่งเป็นสมาชิกของกลุ่มนิติบุคคลเดียวกัน
มาตรา ๔ ให้นิติบุคคลซึ่งมีนิติบุคคลที่มีลักษณะตามที่อธิบดีประกาศกำหนดโดยอนุมัติ
รัฐมนตรีตามมาตรา ๒๗ (๑) (๒) (๓) (๔) (๕) และ (๖) แต่ไม่รวมถึงนิติบุคคลผู้ให้บริการบำนาญ
ตั้งแต่หนึ่งนิติบุคคลขึ้นไปมีส่วนได้ส่วนเสียในความเป็นเจ้าของ ไม่เป็นนิติบุคคลผู้ให้บริการบำนาญ
มาตรา ๕ พระราชกฤษฎีกานี้ให้ใช้บังคับสำหรับการพิจารณาหน้าที่การเสียภาษีส่วนเพิ่ม
สำหรับรอบระยะเวลาบัญชีที่เริ่มต้นในหรือหลังวันที่ ๑ มกราคม พ.ศ. ๒๕๖๘ เป็นต้นไป
มาตรา ๖ ให้รัฐมนตรีว่าการกระทรวงการคลังรักษาการตามพระราชกฤษฎีกานี้


ผู้รับสนองพระบรมราชโองการ
      อนุทิน  ชาญวีรกูล    
       นายกรัฐมนตรี

